Diari Oficial de la Generalitat Valenciana


Sumari del DOGV 9454, del 21-10-2022 (2022/9047)

Informació publica de la modificació del projecte d'urbanització, retaxació de càrregues, compte de liquidació detallada i memòria de gir de quotes del Programa d'actuació integrada La Saleta.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9454

Data del DOGV
:   21-10-2022

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2022/9047


Data del document
:   04-10-2022

Organisme emissor
:   Ajuntament de Quart de Poblet

Tipus de document
:   Anunci

Descriptors 

:   * Quart de Poblet
    * pla d'urbanisme
    * administració local

Informació publica de la modificació del projecte d'urbanització, retaxació de càrregues, compte de liquidació detallada i memòria de gir de quotes del Programa d'actuació integrada La Saleta. [2022/9047]  
El Ple de l'Ajuntament, en sessió ordinària que va tindre lloc el dia 31 d'agost de 2022, va adoptar entre altres, el següent acord:  
«En relació amb el procediment que s'instrueix per aquest ajuntament a instàncies de Vicente Martí Ferrer en representació de L3M, Construcción Urbanismo y Servicios, SL, en la seua condició agent urbanitzador de l'àmbit delimitat pel programa d'actuació integrada La Saleta, en la qual insta l'aprovació de la modificació del projecte d'urbanització i de la retaxació de les càrregues de les obres d'urbanització executades per al desenvolupament urbanístic de l'esmentat àmbit;  
Vist que el Ple de l'Ajuntament, el dia 29 de juny de 2004, va aprovar provisionalment el programa d'actuació integrada del sector La Saleta, presentat per la mercantil L3M Construcción, Urbanismo y Servicios, SA, i definitivament, mitjançant resolució d'alcaldia de 22 de juliol de 2004.  
Vist que el 7 de novembre de 2005, mitjançant resolució d'alcaldia, es va aprovar el Projecte d'Urbanització de la Unitat d'Execució La Saleta, presentat per l'agent urbanitzador L3M Construcción Urbanismo y Servicios, SA, conforme a la legislació vigent en aquell moment (Llei 6/1994 reguladora de l'activitat urbanística).  
Vist que el conveni urbanístic subscrit el 25 de febrer de 2005, amb motiu de l'aprovació del referit Programa, va establir els terminis per a l'execució de les obres; no obstant això durant l'execució d'aquestes, van sobrevindre circumstàncies que van determinar la impossibilitat de finalitzar-les, a causa del canvi de reglamentació en matèria de subministrament d'energia elèctrica i d'enllumenat públic i així es posa de manifest en la memòria presentada.  
Vist que en data 12 de maig de 2020, mitjançant registre d'entrada 5462, L3M Construcción Urbanismo y Servicios, SA, presenta memòria de retaxació de càrregues i correcció per al pagament d'indemnitzacions del referit PAI, juntament amb l'annex I: Compte de liquidació provisional i annex II: Gir de quotes, redactada per l'advocada Ana Falomir Faus, el dia 4 de maig de 2020, així com el projecte modificat núm. 1 d'urbanització del sector La Saleta.  
En aquesta memòria s'exposa la justificació de les causes que motiven la retaxació de càrregues i indica que com resulta de la modificació del projecte d'urbanització, els canvis introduïts en el projecte d'urbanització, que incrementen l'import de les càrregues d'urbanització que consisteixen en:  
1. Canvi de lluminàries existents tipus VSP a LED a conseqüència de l'entrada en vigor l'1 d'abril del RD 1890/2008, de 14 de novembre, pel qual s'aprova el Reglament d'eficiència energètica en instal·lacions d'enllumenat exterior.  
2. Instal·lació de xarxa de mitjana tensió adaptada a la nova normativa (Resolució d'11 de març de 2011, de la Direcció General d'Energia, per la qual es modifica la Resolució de 19 de juliol de 2010, per la qual s'aproven les normes particulars d'Iberdrola Distribución Eléctrica, SAU, per a alta tensió (fins a 30 kv) i baixa tensió a la Comunitat Valenciana) i a les exigències d'Iberdrola (assumpció de treballs de reforç, adequació o reforma de les instal·lacions de distribució existents).  
3. Protecció física i senyalització dels pals de mitjana tensió existents enmig del carrer, exigit pels tècnics de l'Ajuntament de Quart de Poblet per a poder rebre parcialment l'obra d'urbanització, mentre Iberdrola executa el clavament que travesse l'A3 i puguen desmuntar-se els citats pals.  
A més de l'anterior, la referida memòria, quant als costos d'aquesta, estableix:  
«De conformitat amb el que s'estableix en el projecte modificat, l'import de la retaxació ascendeix a:  
- Modificat projecte 83.951,97 -  
21 % IVA 17.629,91 -  
- Redacció projecte i direcció obra 5.435,98 -  
21 % IVA 1.141,56 -  
- Treballs de reforç, adequació o reforma de les instal·lacions de distribució existents 43.548,10 -  
21 % IVA 9.145,10 -  
Total sense IVA 132.936,05 -  
Total amb IVA 160.852,62 -  
L'import de la retaxació sense IVA és inferior al 20 % de l'import de les càrregues d'urbanització sense IVA aprovat, 2.154.344,43 ?»  
Atés que resulta d'aplicació al present procediment el que s'estableix en la disposició transitòria quarta de la Llei 5/2014, de 25 de juliol, d'ordenació del territori urbanisme i paisatge, que determina que la tramitació del procediment de retaxació de càrregues, així com la modificació del projecte d'urbanització haurà de regir-se per la Llei 16/2005, urbanística valenciana.  
Atés que quant al projecte d'urbanització modificat número 1 referit, ha sigut informat favorablement pels serveis tècnics municipals en els termes que es recullen en aquests, i que es necessita la tramitació de la modificació del projecte, per a la qual cosa resulta d'aplicació el que s'estableix en l'art. 94 de la Llei 16/2005, de 30 de desembre, urbanística valenciana, que disposa que els canvis en les determinacions dels plans exigeixen complir el mateix procediment legal previst per a la seua aprovació.  
Atés que per al procediment per a la retaxació de càrregues i correcció per al pagament d'indemnitzacions s'apliquen l'article 168.4 de la Llei 16/2005, urbanística valenciana i l'art. 389.2 del ROGTU. Conforme a aquests, del certificat emés per la secretaria general d'aquest ajuntament es desprén que en compliment de la resolució número 1126 dictada per l'alcaldia el dia 1 de març de 2021, es van sotmetre als tràmits d'informació pública el projecte modificat núm. 1 de la unitat d'execució La Saleta, datat el març de 2020, redactat pels tècnics Javier Giner Campos i Eduardo Pérez Pizarro, arquitecte i enginyer tècnic industrial, respectivament, així com la memòria de retaxació de càrregues i correcció per al pagament d'indemnitzacions, juntament amb l'annex I corresponent al compte de liquidació provisional i annex II del gir de quotes, redactada per l'advocada Ana Falomir Faus, en data 4 de maig de 2020.  
Atés que, havent sigut publicats els pertinents anuncis en la pàgina web municipal, en el periòdic Levante - El Mercantil Valenciano -el dia 25 de març de 2021-, i en el Diari Oficial de la Generalitat Valenciana número 9068, de 23 d'abril de 2021, durant el termini conferit a aquest efecte van ser presentades al·legacions pels interessats següents:  
  
1. Escrit d'al·legacions presentat per la mercantil Blaslag, SL, mitjançant instància del dia 7 d'abril de 2021, al número de registre d'entrada 5590.  
2. Escrit d'al·legacions presentat per la mercantil Batimo, SL, mitjançant instància del dia 9 d'abril de 2021, al número de registre d'entrada 5766.  
Analitzarem a continuació el contingut de cadascuna d'aquestes.  
En l'escrit d'al·legacions que subscriu Vicente Blasco Cabañas en representació de la mercantil Blaslag, SL, aquest manifesta la seua oposició a la retaxació de càrregues i dedueix la pretensió d'arxivament de l'expedient, que fonamenta en els raonaments següents:  
a) Infracció de l'article 147.1 LOTUP en entendre que no existeix força major ni variació sobrevinguda en la reglamentació tècnica aplicable.  
b) Infracció de l'article 147.2 LOTUP en el que afecta el benefici industrial, que entén prohibit.  
c) Infracció de l'article 147.6 LOTUP referit a les exigències tècniques de la companyia elèctrica;  
d) Considera indegut l'increment d'indemnització al senyor Marceliano.  
e) Reclama despeses -que no acredita- per la urbanització provisional efectuada en el moment de construcció de les seues naus industrials.  
Pel que respecta a les al·legacions de María-Amparo Alapont García en representació de Batimo, SL, aquesta, després de la prolixa i complida exposició del règim normatiu i de la doctrina aplicable a la figura de la retaxació de càrregues, afirma que resulta improcedent l'aprovació de la mateixa per entendre que no concorren les causes precises per a això, i ho fa en funció dels següents arguments:  
a) Disconformitat amb la substitució de les lluminàries pel fet que la norma que ho imposa va entrar en vigor després d'executada una bona part de l'obra d'urbanització.  
b) Disconformitat amb els requeriments de la companyia subministradora d'energia elèctrica per entendre que el desconeixement de la titularitat de la parcel·la en la qual s'havia d'instal·lar un suport per a la línia de subministrament d'energia elèctrica no té res veure amb l'execució de l'obra d'urbanització, que l'execució del clavament per a l'encreuament subterrani de l'autovia degué preveure's en el projecte d'urbanització, així com també els treballs de protecció física i senyalització dels pals de mitjana.  
c) La improcedència del suposat increment de la indemnització que ha de rebre Marceliano Jiménez.  
d) Demores en la tramitació.  
Donat trasllat de les referides al·legacions a l'agent urbanitzador, aquest va remetre l'informe evacuat per l'advocada autora del document de retaxació en el qual s'analitzen les al·legacions i se'n proposa la desestimació per les raons expressades en l'informe.  
Aquest informe justifica degudament i detalladament la procedència de la retaxació de càrregues, la concurrència dels requisits que la vigent normativa imposa a aquesta i aclareix que no forma part d'aquesta la indemnització deguda a Marceliano Jiménez a conseqüència del defecte d'adjudicació relatiu a la parcel·la de la seua propietat, que va ser considerada en el projecte de reparcel·lació inicial com a parcel·la de titularitat desconeguda i la titularitat de la qual va ser reclamada i reconeguda al seu propietari amb posterioritat, després de la instrucció de l'oportú procediment.  
Especialment es justifiquen en l'informe les qüestions relatives a la improcedència de les al·legacions relatives al benefici industrial, que es confon amb el benefici de l'urbanitzador, el qual no ha sigut aplicat, i es reiteren els arguments ja continguts en la memòria de la retaxació sobre la necessitat de substituir les lluminàries i d'introduir canvis en la instal·lació de subministrament d'energia elèctrica a causa de la nova reglamentació i a les exigències de les companyies subministradores, subratllant que tals circumstàncies no obeeixen a cap imprevisió del projecte d'urbanització.  
S'aborda, en últim lloc, la qüestió relativa al retard en els tràmits i actuacions pròpies del desenvolupament de l'àmbit del programa, i queda justificat que molts d'ells obeeixen a la mateixa actuació d'un dels al·legants, bé pels retards en l'abonament de les quotes d'urbanització, bé per la necessitat d'inscriure adequadament els seus títols de propietat en el registre corresponent, a fi que la reparcel·lació poguera tindre accés a aquest.  
Atés que de l'informe emés pels serveis jurídics municipals en relació amb les al·legacions efectuades per les persones interessades es desprén que la pràctica totalitat dels raonaments i de les manifestacions efectuades per tots dos al·legants per a donar suport a les seues pretensions coincideixen en un argument comú, i queden referides a l'incompliment que al seu judici es produeix quant als requisits previstos en la llei per a acudir a la retaxació de càrregues.  
A tals efectes hem de remetre'ns al règim establit en l'art. 168.4 de la LUV, aplicable al present procediment per raons temporals (que en l'actualitat es regula en l'art. 153 del text refós de la LOTUP i abans d'aquest en el 147 d'aquesta llei), atés que tots i cadascun dels motius exposats de manera clara en la memòria aportada per l'urbanitzador obeeixen a causes sobrevingudes i imprevisibles i no imputables a aquest, ja que responen a necessitats derivades de la variació en la reglamentació tècnica aplicable, que resulta d'obligat compliment.  
  
D'altra banda, quant a les restants manifestacions, com són les relatives a la indemnització deguda -per defecte d'adjudicació- al propietari d'una de les parcel·les inicials aportades a la reparcel·lació que no va obtindre parcel·la de resultat, donarem per reproduït l'informe aportat per l'urbanitzador, que va ser emés per l'advocada autora de la retaxació, en el qual s'exposa que aquesta circumstància no s'inclou en la retaxació de càrregues i que es tracta d'una simple correcció d'un error aritmètic del compte de liquidació provisional, que s'adjunta a aquella com a annex.  
Finalment, quant a les manifestacions efectuades pel representant de Blaslag, SL, quant a la reclamació de les despeses derivades de l'execució d'obres d'urbanització de caràcter provisional, resulta convenient assenyalar que aquesta qüestió resulta absolutament aliena al contingut de la retaxació, la qual cosa ja per si imposa la improcedència d'abordar el debat de tals arguments en aquesta seu; més encara quan no queda acreditada de cap manera aquesta circumstància, ja que cap de les referides obres han servit a la prestació dels serveis urbanístics de l'àmbit en el qual es desenvolupa l'actuació i que en el seu moment tampoc es van tindre en compte en ocasió de l'aprovació del programa i del projecte d'urbanització i de l'expedient reparcel·latori derivats d'aquest, per la qual cosa no és procedent ara tornar a revisar tals determinacions.  
  
D'aquesta manera i en vista del que s'ha exposat, resultarà procedent desestimar les al·legacions presentades per les persones interessades abans referides.  
Atés que, pel que fa a la resolució de l'expedient de retaxació de càrregues, aquesta ha de comportar l'aplicació del que es disposa en els arts. 392 i 393 del Decret 67/2006, de 19 de maig, del Consell, pel qual aprova el Reglament d'ordenació i gestió territorial i urbanística, de manera que la resolució de l'expedient haurà de notificar-se a totes les persones interessades i es publicarà en el Diari Oficial de la Generalitat Valenciana i aquesta, si resulta aprovada la retaxació de càrregues, haurà de donar lloc a l'adaptació de les quotes d'urbanització, mitjançant l'aprovació del compte de liquidació corresponent i la memòria detallada de les quotes derivades d'aquesta, en el seu cas, a l'ampliació de les afeccions inscrites en el Registre de la Propietat.  
  
A tals efectes caldrà tindre en compte que l'import de la retaxació ascendeix a 132.936,05 euros (IVA no inclòs), i que no se supera el límit que estableix l'art. 393.4 del citat Decret 67/2006, conforme al qual si, com a resultat de l'expedient de retaxació de càrregues, es produïra un increment del preu consignat en la proposició juridicoeconòmica, superior al 20 %, aqueix excés no es podrà repercutir als propietaris i, per part seua, l'urbanitzador podrà optar entre: assumir aqueix excés respecte del 20 %; o renunciar a la condició d'urbanitzador, amb els efectes previstos en l'article 143.4 de la llei i en aquest reglament.  
  
Atés que quant a la proposta de modificació del projecte d'urbanització, aquesta -com abans s'ha indicat- ha sigut objecte d'informes favorables pels serveis tècnics municipals, si bé, en l'informe emés per l'enginyer tècnic d'obres públiques municipal s'adverteix la necessitat que s'hi adjunte la documentació que acredite el cost dels treballs de reforç, adequació o reforma de les instal·lacions elèctriques d'Iberdrola. Aquesta mateixa apreciació es realitza en l'informe de l'enginyer industrial en el qual s'indica que el cost dels «treballs de reforç, adaptació, o reforma de les instal·lacions de la xarxa de distribució existent» ha de ser repercutit en els costos d'urbanització, ja que no es troben inclosos en el pressupost del projecte. L'agent urbanitzador haurà d'aportar el justificant del pagament d'aquest import, encara que ja ha remés a la companyia elèctrica distribuïdora l'acceptació de les condicions tecnicoeconòmiques; en conseqüència, l'aprovació del referit cost i la seua repercussió als propietaris ha de quedar condicionada a l'aportació per l'urbanitzador del justificant d'aquest, sense que puguen girar-se quotes als propietaris abans que haja quedat aportat a l'expedient aquest justificant.  
Previ dictamen de la Comissió Informativa d'Urbanisme, el Ple de l'Ajuntament, per majoria absoluta de vots a favor, 12 PSOE i 3 PP, havent-se abstingut 3 Compromís, 2 Ciutadans i 1 Podem, acorda:  
  
  
Primer. Aprovar la proposta de retaxació de càrregues efectuada per la mercantil L3M Construcción Urbanismo y Servicios, SL, així com el compte de liquidació i la memòria de quotes acompanyades a aquesta; i amb ella, aprovar la modificació del projecte d'urbanització, desestimant les al·legacions presentades per Blaslag, SL, i Batimo, SL, condicionant l'aprovació del cost dels treballs de reforç, adequació o reforma de les instal·lacions elèctriques d'Iberdrola a l'aportació per l'urbanitzador del justificant d'aquest, en mèrit i de conformitat amb l'exposat.  
  
Segon. Que es notifique a les persones interessades l'acord adoptat, ordenant la publicació de l'anunci corresponent en el Diari Oficial de la Generalitat Valenciana.»  
  
El que es publica als efectes establits en el present acord.  
  
Quart de Poblet, 4 d'octubre de 2022.- El secretari general: José Llavata Gascón.